
De profundis. Egy XXI. századi kórusmű analízise
Dolgozatom a 2013-ban íródott „De profundis” című kórusművem formai, összhangzattani, és jelentésbeli elemzését tartalmazza némi személyeses háttér függvényében: leírásra kerültek benne a komponálást megelőző- és komponálás ideje alatt zajló folyamatok, a szöveg miértje, és annak magyarázata, a hangnemi viszonyok, és a struktúra kialakítása, a darab vázlata.
Mint a legtöbb zeneszerző, én is akkor komponálok, ha valamit ki szeretnék magamból írni. Így a De profundis-nak is megvan a maga háttértörténete. Mint ahogy a darab címe is mutatja – ami magyarul annyit tesz: „A mélységből” – egy olyan zsoltárszöveget dolgozok fel, melyben az ember a mélységekből szólítja az Urat. Úgy gondolom, hogy ezt a „mélységet” több szempontból is lehet értelmezni, így az én mondanivalóm is ez által több jelentést tartalmaz a műben. A mű alapvetően homofón szerkesztésmódú, a világosabb textúra kialakítása érdekében. A darab előadása viszont egy nagyobb létszámú kórust igényel, mert a zenei szövet nagyobb részében több mint négy szólamot tartalmaz, gyakori az öt-hatszólamúság. 

Azt hiszem, a dolgozatomban részletesen leírtam mindent, ami a darabot megvilágítja több szempontból, és ezzel talán kicsit világosabban érthető mindaz, ami a darab „legmélyén” lapul.

